กรุงศรีฯเจ๋ง สร้างรูดปรื๊ด ไร้‘เซลส์สลิป’
กรุงศรีคอนซูมเมอร์ ปฏิวัติระบบเก็บข้อมูลการขายด้วย นวัตกรรมที่ช่วยให้ร้านค้าพันธมิตรได้รับเงินเร็วขึ้น ไม่ต้องเก็บเซลส์สลิป
1 ก.พ. 2556

กรุงศรีคอนซูมเมอร์ ปฏิวัติระบบเก็บข้อมูลการขายด้วย นวัตกรรมที่ช่วยให้ร้านค้าพันธมิตรได้รับเงินเร็วขึ้น ไม่ต้องเก็บเซลส์สลิป
นายฐากร ปิยะพันธ์ กรรมการผู้จัดการใหญ่ กรุงศรี คอนซูมเมอร์ กล่าวว่า กรุงศรี คอนซูมเมอร์ ได้ยกระดับธุรกิจบัตรเครดิตและสินเชื่อผ่อนชำระอีกครั้ง ด้วยการนำ Electronic Receipt Management (ERM) ซึ่งเป็นเทคโนโลยีใหม่ล่าสุด มาจัดเก็บข้อมูลการขายและลายมือชื่อของลูกค้า ซึ่งจะช่วยให้ร้านค้าพันธมิตรไม่ต้องเก็บเซลส์สลิปในแต่ละรายการ และมั่นใจได้ว่าจะได้รับเงินที่ขายสินค้าทุกรายการอย่างครบถ้วนและเร็วขึ้น 
นอกจากนี้ ยังช่วยลดระยะเวลาเรียกเก็บเงินจากบริษัทจากเฉลี่ยนาน 7 วัน เหลือเพียง 1 วัน โดยในระยะแรกจะเริ่มใช้กับร้านค้าพันธมิตรของกรุงศรีเฟิร์สช้อยส์ ก่อนขยายฐานสู่พันธมิตรอื่นในอนาคต 
นายฐากร กล่าวว่า ระบบ ERM เป็นเทคโนโลยีใหม่ล่าสุดของประเทศสหรัฐมาใช้ ลูกค้าเพียงเซ็นชื่อบนเครื่อง Sign Pad ระบบ ERM จะบันทึกข้อมูลการขาย ร้านค้าพันธมิตรไม่ต้องเก็บเซลส์สลิปนาน 6 เดือน ไว้เป็นหลักฐานอีกต่อไป และสามารถเรียกเก็บเงินจากบริษัทได้ภายใน 24 ชั่วโมง และเสริมสร้างภาพลักษณ์ความเป็นร้านค้าที่ทันสมัย